《次韵叶舍人 其三》
宋代·李正民

螭坳执笔侍清光，天阁峨峨耸百常。便合挥毫演纶綍，何劳琢百斗琳琅。

峰峦对户千重碧，䆉稏连云六月凉。凤阁鸾台有虚位，未容诸葛卧南阳。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。